Her tipper hvalen kajakken til Saga (27)

(VG Nett) Med en enorm halefinne kaster knølhvalen kajakken til Saga Svavarsdottir 90 grader rundt. - En fantastisk opplevelse, sier hun.

Roar Dalmo Moltubak

Eva-Therese Loo Grøttum

Oppdatert 23. november 2012

Artikkelen er over syv år gammel

Sammen med noen venner fikk Tromsø-jenta et møte av de sjeldne da de dro ut med kajakk i Grøtfjord på Kvaløya i Tromsø forrige søndag.

Den eventyrlystne gjengen hadde hørt at fjorden var fylt med knølhval, men visste ikke hvor mye nærkontakt de kom til å få da de pakket telt og niste og slo seg ned på landsiden kvelden før.

- Med en gang vi kom ut av bilen så hørte vi hvalene blåse utenfor fjæresteinene, forteller Svavarsdottir til VG.

VGTV: Se hele det fantastiske møtet med knølhvalen her!

HVALENTUSIAST: Saga Svavarsdóttir (27). Foto: Privat

Vurderte å snu

Det var helt mørkt, så følget så ingenting. De satte opp teltene sine, og hele natten lå de og hørte lyden fra hvalene som blåste og spiste sild. Da lyset kom morgenen etter, stod de opp og spiste frokost, før målet med dagen var klart: ut for å lete etter knølhval.

- Vi padlet litt rundt først og så ingenting, så vi ble litt skuffet og tenkte at vi var litt for seint ute, forteller Svavarsdottir, som har bodd i Norge i snart fem år.

Så, plutselig, så de en hval lenger inn i fjorden.

- Vi padlet rett dit, og da så vi masse hval på veien. De var ikke så aktive som dagen før, men det var masse hval rundt, og det var bare oss på vannet. Vi var tre stykker i kajakk og så var det et par fiskebåter der.

Mens de lå ute på vannet forsvant hvalene. Følget vurderte å snu, men det var én hval som fremdeles svømte litt rundt dem.

- Vi så at den kom opp og blåste litt innimellom, på avstand.

Når hvalen endret retning for å svømme forbi dem, tok de opp kameraene.

Har du utrolige naturopplevelser du vil dele? Kontakt VG Nett her!

Les videre under bildet...

PLASK! Den enorme knølhvalen smalt halefinnen inn i kajakken til Saga. Foto: Johan Nils Swärd

Svømte rett inn i kajakken

Men hvalen svømte ikke forbi, den satte kursen rett inn i kajakkfølget.

- Plutselig skjønner jeg at den ikke kommer til å komme seg forbi kajakken min før halefinnen kommer opp. Halefinnen dunker opp i kajakken min og snur den 90 grader, forteller hun.

Svavarsdottir ble ikke redd for det enorme dyret.

- Jeg vet jo at de er fredelige i utgangspunktet, men de er veldig lekne. Man så tydelig at den bare lekte. Den snudde seg rundt og svømte under oss med magen opp. Det skjedde så fort, jeg tror ikke pulsen rakk å gå opp før etterpå, forteller hun.

Først etterpå ble hun litt skjelven.

- Man blir helt paff når man ser hvor utrolig store de er. Selv om de er snille og lekne er det utrolig store dyr å leke med, forteller hun med en latter.

- Helt fantastisk

Etter å ha lekt med kajakkene forsvant hvalen igjen. Deretter så ikke følget noe mer til hvalene i løpet av timen de brukte på å komme seg tilbake til bilen.

- Når jeg tenkte på det som hadde skjedd, synes jeg det var helt greit at det var såpass stille på fjorden, ler hun.

Svavarsdottir er utdannet biolog, og møtte i sommer på en isbjørn da hun jobbet som feltassistent for Polarinstituttet på Svalbard. Men dette var enda større.

- Det var livets naturopplevelse, det kan jeg si. Det var helt fantastisk.

Publisert: 23.11.12 kl. 07:54 Oppdatert: 23.11.12 kl. 12:13

Les også

Mer om Utrolige historier Dyr